**Noiembrie**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A mai venit o toamnă în calendarul vieții,

Se războiesc prigorii în ceasuri de aramă,

Pe-acoperișul rece o rază scrie versuri,

Un vânt din amintire, îndată le destramă.

Pe-un fir de crizantemă, albine-ntârziate

Foșnesc prin colbul verii uitat, nedescifrat,

Din cufărul albastru încep să emigreze

Metafore, iluzii, noiembrie brumat.

Miriapozi serafici, în călimara veche,

Sub piatra de culoare, se luptă surd poeții,

Amurgul scrie leneș, cu umbre peste lume:

A mai venit o toamnă în calendarul vieții.

adina v.

6.11.2020